CELEX: 32013D0173
Language: et
Date: 2013-04-08 00:00:00
Title: 2013/173/EL: Komisjoni otsus, 8. aprill 2013 , Euroopa Parlamendi ja nõukogu direktiivi 2006/42/EÜ artikli 11 alusel Taani riigi poolt võetud meetme kohta, millega keelustati teatavat liiki mitmeotstarbelised pinnaseteisaldusmasinad (teatavaks tehtud numbri C(2013) 1874 all)  EMPs kohaldatav tekst

10.4.2013   
            
            
               ET
            
            
               Euroopa Liidu Teataja
            
            
               L 101/29
            
         KOMISJONI OTSUS,
   8. aprill 2013,
   Euroopa Parlamendi ja nõukogu direktiivi 2006/42/EÜ artikli 11 alusel Taani riigi poolt võetud meetme kohta, millega keelustati teatavat liiki mitmeotstarbelised pinnaseteisaldusmasinad
   (teatavaks tehtud numbri C(2013) 1874 all)
   (EMPs kohaldatav tekst)
   (2013/173/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artiklit 11,
   ning arvestades järgmist:
   
               (1)
            
            
               Taani asutused teatasid direktiivi 2006/42/EÜ artikli 11 lõikes 2 sätestatud korra kohaselt komisjonile ja teistele liikmesriikidele meetmest, mis käsitleb Multione S630 tüüpi masinaid, mille tootja on äriühing C.S.F. Srl., via Palù 6/8, 36040 Grumolo delle Abbadesse (Vicenza), Itaalia. Masin kandis CE-märgist ja sellega oli kaasas EÜ vastavusdeklaratsioon vastavalt direktiivile 2006/42/EÜ, mis käsitleb masinaid, komisjoni direktiivile 2004/108/EÜ (2) elektromagnetilise ühilduvuse kohta ja Euroopa Parlamendi ja nõukogu direktiivile 2000/14/EÜ (3) välitingimustes kasutatavate seadmete müra kohta.
            
         
               (2)
            
            
               
                  Multione S630 on mitmeotstarbeline pinnaseteisaldusmasin, millele saab paigaldada mitmesuguseid lisaseadmeid erinevate metsandus-, põllumajandus-, aiandus-, maastikukujundus-, teehooldus- ja ehitustoimingute jaoks.
            
         
               (3)
            
            
               Taanit ajendas sellist meedet kehtestama asjaolu, et masin ei vastanud direktiivi 2006/42/EÜ I lisa punktis 3.4.4 sätestatud olulistele tervisekaitse- ja ohutusnõuetele, milles on öeldud, et kui iseliikuva masina operaatori töötamiskoht on masinas ja ohtu võivad tekitada kukkuvad esemed või materjal, tuleb seda masina projekteerimisel ja valmistamisel arvestada ning masin tuleb varustada asjakohase kaitsva konstruktsiooniga, kui suurus seda võimaldab.
            
         
               (4)
            
            
               Taani asutused märkisid, et kuigi masina mitme kavandatud kasutusviisi puhul ohustasid masinas töötavat operaatorit kukkuvad esemed või materjal, oli masin turule lastud ilma kukkuvate esemete eest kaitsva konstruktsioonita. Taani asutused palusid tootjal võtta olukorra parandamiseks meetmeid. Kuna seda ei tehtud, keelasid Taani ametiasutused ilma kukkuvate esemete eest kaitsva konstruktsioonita Multione S630 masinate turule laskmise ja andsid tootjale korralduse võtta parandusmeetmeid juba turule lastud masinate suhtes.
            
         
               (5)
            
            
               Komisjon saatis tootjale kirja ja palus tootjal edastada oma tähelepanekud Taani meetme kohta. Tootja vastas, et tema arvates ei ole kukkuvate esemete eest kaitsva konstruktsiooni paigaldamine vajalik, kui masin tarnitakse tegevuseks, mille puhul ei ole kukkuvate esemete või materjali ohtu. Ühtlasi teatas tootja komisjonile, et Taani ametiasutuste meetmest tulenevalt tegelevad nad sellega, et tagada kukkuvate esemete eest kaitsva konstruktsiooni paigaldamine kõigile Taanis turule lastavatele masinatele.
            
         
               (6)
            
            
               Direktiivi 2006/42/EÜ I lisa punkti 1.1.2 alapunkti a kohaselt peab masin olema projekteeritud ja valmistatud nii, et see sobib oma funktsiooni täitmiseks ja et seda saab kasutada, seadistada ja hooldada ilma inimesi ohustamata, kui nimetatud toiminguid sooritatakse ettenähtud tingimuste kohaselt, arvestades ka selle iga põhjendatult ettenähtava väärkasutamise võimalust. Võetavate meetmete eesmärk peab olema õnnetusohu kõrvaldamine masina kogu ettenähtud kasutusaja jooksul, sealhulgas transpordi-, monteerimis-, demonteerimis-, blokeerimis- ja lammutamisetapil.
            
         
               (7)
            
            
               
                  Multione S630 taolise mitmeotstarbelise masina puhul võidakse masin esmalt tarnida selliseks tegevuseks, millega ei kaasne kukkuvate esemete või materjali ohtu, kuid on tõenäoline, et eeldatava kasutusaja jooksul kasutatakse seda ka muudeks tegevusteks, mis seavad operaatori sellisesse ohtu. Seega tuleb masina projekteerimisel ja valmistamisel arvestada kukkuvate esemete või materjali ohuga.
            
         
               (8)
            
            
               Taani ametiasutuste esitatud tõendite ja tootja tähelepanekute läbivaatamine kinnitab, et ilma kukkuvate esemete eest kaitsva konstruktsioonita Multione S630 tüüpi masinad ei vasta direktiivi 2006/42/EÜ I lisa punktis 3.4.4 sätestatud olulistele tervisekaitse- ja ohutusnõuetele ning sellisest mittevastavusest tuleneb masinas töötava operaatori jaoks oht saada kukkuvate esemete või materjali tõttu raskelt viga,
            
         ON VASTU VÕTNUD KÄESOLEVA OTSUSE:
   Artikkel 1
   Taani ametiasutuste meede, millega keelustati ilma kukkuvate esemete eest kaitsva konstruktsioonita Multione S630 tüüpi masinate turule laskmine ja kohustati tootjat võtma parandusmeetmeid juba turule lastud masinate suhtes, on põhjendatud.
   Artikkel 2
   Käesolev otsus on adresseeritud liikmesriikidele.
   
      Brüssel, 8. aprill 2013
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  ELT L 157, 9.6.2006, lk 24.
   
      (2)  ELT L 337, 13.11.2004, lk 13.
   
      (3)  ELT L 162, 3.7.2000, lk 1.